SKRIFTLIG FORESPØRGSEL E-0650/03

af Erik Meijer (GUE/NGL) til Kommissionen

(5. marts 2003)

Om: Den massive plyndring af engstrækninger i den nederlandske provins Friesland for at indsamle vibeæg

1. Er Kommissionen klar over, at der i den nederlandske provins Friesland findes den gamle skik, at man i marts måned gennemsøger engene for vibeæg viben yngler i dette område indsamler disse æg og tilbyder dronningens kommissær (provinsguvernøren) og ofte også den lokale borgmester det først fundne æg?

2. Er Kommissionen også klar over, at denne skiks eksistens og udbredelse medfører, at i titusindvis af mennesker atter i den kommende periode fra 1. marts til 8. april vil indsamle så mange æg, som de kan finde, hvorved de samme enge ofte gennemsøges flere gange om dagen, og også de øvrige engfugle forstyrres i områder, hvor viben yngler?

3. Er Kommissionen klar over, at der i Friesland er 8 500 lovlige indehavere af ægindsamlingskort, som hver må indsamle 15 æg, altå i alt 127 500, og at videnskabelige undersøgelser har vist, at netop det første kuld, som tilintetgøres ved disse indsamlinger, under normale omstændigheder giver de mest levedygtige unge fugle?

4. Anser Kommissionen en fortsættelse af denne skik, som ikke findes i andre dele af Nederlandene, for at være forenelig med Rådets direktiv 79/409/EØF(1) af 2. april 1979 om beskyttelse af vilde fugle, hvis artikel 5 bl.a. indeholder et udtrykkeligt forbud mod indsamling af æg af vilde fugle i naturen, medmindre dette eksempelvis er nødvendigt for at bekæmpe sygdomme eller for at genoprette bestanden af udryddelsestruede fugle?

5. Ifølge den nye nederlandske lovgivning om flora og fauna har provinserne mulighed for at tillade indsamling af vibeæg, en mulighed, som de øvrige elleve nederlandske provinser ikke gør brug af. Bør denne mulighed ophæves, fordi den strider mod fugledirektivet?

(1) EFT L 103 af 25.4.1979, s. 1.

Samlet svarafgivet på Kommissionens vegne af Margot Wallströmpå skriftlige forespørgsler E-0650/03 og E-0651/03

(4. april 2003)

Kommissionen er bekendt med den skik, der består i, at man indsamler vibeæg i naturen i den nederlandske provins Friesland.

Viben er, som enhver anden naturligt forekommende fugleart i Europa, omfattet af anvendelsesområdet for Rådets direktiv 79/409/EØF af 2. april 1979 om bevaring af vilde fugle (herefter benævnt direktivet).

I henhold til direktivets artikel 5 er bl.a. det strengt forbudt at indsamle æg i naturen. Dette generelle forbud kan kun af et begrænset antal grunde fraviges i henhold til de strenge undtagelsesbestemmelser, der er fastlagt i artikel 9 i direktivet, forudsat at der ikke findes nogen anden tilfredsstillende løsning.

Dette emne er genstand for en igangværende overtrædelsesprocedure. I denne forbindelse har Kommissionen afgivet en begrundet udtalelse i henhold til EF-traktatens artikel 226. Da den ikke modtog svar på denne begrundede udtalelse, besluttede Kommissionen at indbringe sagen for Domstolen i Luxembourg. Kort tid derefter besvarede de nederlandske myndigheder den begrundede udtalelse. For øjeblikket vurderes dette svar og et supplerende svar fra januar 2003 samt oplysninger, der er tilsendt af klageren. Desuden vil Kommissionen i denne forbindelse tage højde for de aspekter, som det ærede medlem nævner, i det omfang, at disse aspekter ikke allerede er blevet fremlagt i overtrædelsesproceduren.

Afhængig af resultatet af vurderingen af alle de relevante aspekter, kan Kommissionen vælge at konkludere, at betingelserne i artikel 9 i direktivet er opfyldt og afslutte sagen. I modsat fald kan Kommissionen beslutte at gennemføre sin tidligere afgørelse og indbringe sagen for Domstolen.